शतपथब्राह्मणम्/काण्डम् १३/अध्यायः २/ब्राह्मण १
१३.२.१ अन्नहोमब्राह्मणम्

प्रजापतिर्देवेभ्यो यज्ञान्व्यादिशत्  स आत्मन्नश्वमेधमधत्त ते देवाः प्रजापतिमब्रुवन्नेष वै यज्ञो यदश्वमेधोऽपि नोऽत्रास्तु भाग इति तेभ्य एतानन्नहोमान्कल्पयद्यदन्नहोमाञ्जुहोति देवानेव तत्प्रीणाति - १३.२.१.१

आज्येन जुहोति  तेजो वा आज्यं तेजसैवास्मिंस्तत्तेजो दधात्याज्येन जुहोत्येतद्वै
देवानां प्रियं धाम यदाज्यं प्रियेणैवैनान्धाम्ना समर्धयति - १३.२.१.२

सक्तुभिर्जुहोति  देवानां वा एतद्रूपं यत्सक्तवो देवानेव तत्प्रीणाति - १३.२.१.३

धानाभिर्जुहोति  अहोरात्राणां वा एतद्रूपं यद्धानाः। अहोरात्राण्येव तत्प्रीणाति - १३.२.१.४

लाजैर्जुहोति  नक्षत्राणां वा एतद्रूपं यल्लाजाः। नक्षत्राण्येव तत्प्रीणाति प्राणाय स्वाहापानाय स्वाहेति नामग्राहं जुहोति नामग्राहमेवैनांस्तत्प्रीणात्येकस्मै स्वाहा द्वाभ्यां स्वाहा शताय स्वाहैकशताय स्वाहेत्यनुपूर्वं जुहोत्यनुपूर्वमेवैनांस्तत्प्रीणात्येकोत्तरा जुहोत्येकवृद्वै स्वर्गो लोक एकधैवैनं स्वर्गं लोकं गमयति पराचीर्जुहोति पराङिव वै स्वर्गो लोकः स्वर्गस्य लोकस्याभिजित्यै - १३.२.१.५

ईश्वरो वा एषः  पराङ्प्रदघोर्यः पराचीराहुतिर्जुहोति नैकशतमत्येति यदेकशतमतीयादायुषा यजमानं व्यर्धयेदेकशतं जुहोति शतायुर्वै पुरुषः।आत्मैकशतः। आयुष्येवात्मन्प्रतितिष्ठति व्युष्ट्यै स्वाहा स्वर्गाय स्वाहेत्युत्तमे आहुती जुहोति रात्रिर्वै व्युष्टिरहः स्वर्गोऽहोरात्रे एव तत्प्रीणाति - १३.२.१.६

तदाहुः  यदुभे दिवा वा नक्तं वा जुहुयादहोरात्रे मोहयेद्व्युष्ट्यै स्वाहेत्यनुदित आदित्ये जुहोति स्वर्गाय स्वाहेत्युदितेऽहोरात्रयोरव्यतिमोहाय - १३.२.१.७